A BIZOTTSÁG HATÁROZATA
(2009. február 19.)
a 2008/883/EK határozat egyes friss szarvasmarhahús-szállítmányok Közösségbe történő importálásának engedélyezésére vonatkozó időpontjának Brazília tekintetében történő módosításáról
(az értesítés a C(2009) 1040. számú dokumentummal történt)
(EGT-vonatkozású szöveg)
(2009/148/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 8. cikke bevezető mondatára, 8. cikke (1) bekezdésének első albekezdésére és 8. cikke (4) bekezdésére,
mivel:
(1)
Az egyes élő állatoknak és azok friss húsának a Közösségbe történő behozatalára feljogosított harmadik országok vagy harmadik országok részei jegyzékének megállapításáról, valamint az állat- és közegészségügyi feltételek és a szükséges állatorvosi bizonyítványok meghatározásáról szóló, 1976. december 21-i 79/542/EGK tanácsi határozat (2) meghatározza az élő állatok - a lófélék kivételével -, valamint ezen állatok - a lóféléket is beleértve - friss húsának - a húskészítmények kivételével - Közösségbe történő behozatalára vonatkozó állat-egészségügyi feltételeket.
(2)
A 79/542/EGK határozat úgy rendelkezik, hogy az emberi fogyasztásra szánt friss hús behozatala csak abban az esetben engedélyezett, ha a hús a határozat II. mellékletének 1. részében felsorolt harmadik ország területéről vagy annak egy részéből származik; előírja továbbá, hogy a friss húsnak meg kell felelnie az adott húsra vonatkozó állatorvosi bizonyítványban megállapított követelményeknek az említett melléklet 2. részében szereplő bizonyítványmintáknak megfelelően, figyelembe véve a húsra vonatkozóan előírt különleges feltételeket, illetve kiegészítő garanciákat.
(3)
A 2008/642/EK bizottsági határozattal (3) módosított 79/542/EGK határozat többek között BR-3 területkóddal újból felvette Paraná és São Paulo államokat a 79/542/EGK határozat II. melléklete 1. részének Brazíliára vonatkozó bejegyzései közé, a 2008. augusztus 1-jén vagy azt követően levágott állatokból származó csontozott és érlelt szarvasmarhahús Közösségbe történő importálása céljából.
(4)
A 2008/883/EK bizottsági határozattal (4) módosított 79/542/EGK határozat a BR-1 területkóddal jelölt, Brazíliára vonatkozó bejegyzés tekintetében tovább módosította az említett mellékletet, és újból felvette Mato Grosso do Sult, illetve felvette a Minas Gerais és Mato Grosso állam fennmaradó részét, annak érdekében, hogy lehetővé tegye a 2008. december 1-jén vagy azt követően levágott állatokból származó csontozott és érlelt szarvasmarhahús Közösségbe történő importálását. A 2008/883/EK határozat 2. cikke ugyanakkor 2009. január 14-ig lehetővé teszi a 2008/642/EK határozatban meghatározott, BR-1 kóddal ellátott területről és a 2008. december 1-je előtt levágott állatokból származó friss, csontozott és érlelt szarvasmarhahúsból álló szállítmányok Közösségbe történő behozatalát.
(5)
Több időt kell biztosítani arra, hogy a 2008. december 1-jén vagy azt követően, a BR-1 kóddal jelölt brazíliai területen - amint az a 2008/642/EK határozattal módosított 79/542/EGK határozat II. mellékletének 1. részében az erre az országra vonatkozó bejegyzésben szerepel - levágott állatok húsából álló szarvasmarhahús-készletek továbbra is importálhatók legyenek a Közösségbe, hiszen ezeken a területeken nincsenek állat-egészségügyi problémák, mivel ezekről a területekről a friss hús Közösségbe történő behozatala ezen időpont előtt is engedélyezett volt. Ennek megfelelően a 2008/883/EK határozat 2. cikkét úgy kell módosítani, hogy ezeket a behozatalokat 2009. június 30-ig engedélyezze.
(6)
A 2008/883/EK határozatot ezért ennek megfelelően módosítani kell.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2008/883/EK határozat 2. cikke helyébe a következő szöveg lép:
„2. cikk
A 2008/642/EK bizottsági határozattal (5) módosított, 79/542/EGK határozat II. mellékletének 1. részében meghatározott, BR-1 kóddal ellátott brazíliai területről 2009. június 30-ig behozhatók a Közösségbe a 2008. december 1-je előtt levágott állatokból származó friss, csontozott és érlelt szarvasmarhahúsból álló szállítmányok.
2. cikk
Ennek a határozatnak a tagállamok a címzettjei.
Kelt Brüsszelben, 2009. február 19-én.